google/wiki40b huggingface dataset:
Nesland (Flakstad)

Nesland, egentlig Auster Nesland og Vester Nesland, er to gårdsbruk og et tidligere fiskevær i Flakstad kommune i Nordland i Norge. Stedet ligger på sørsiden av Flakstadøya, mellom Skjelfjorden og Nusfjord. Det er veiforbindelse fra Nesland til Ytre Skjelfjord og videre til europavei 10 på kommunal vei (5,9 kilometer, vinterstengt) og fylkesvei 803 (4 kilometer). Mellom Nesland og Nusfjord går en merket sti (gangtid ca. to timer).
Fra 1858 utviklet Auster Nesland seg til et fiskevær, med relativt stor aktivitet i siste halv del av 1800-tallet fram til ca 1920-tallet. Stedet lå nært fiskefeltene i Vestfjorden, men det hadde ikke havn som egnet seg for motoriserte båter, og mistet dermed sin betydning da motorbåtene overtok. Det gikk nøyaktig hundre år fra Ole-Iver Johansen kom til Nesland og til det var slutt i 1958. Nedgangstidene kom for alvor i ca 1920 og i 1958 ble Auster Nesland nedlagt som fiskevær. På slutten av 1980-tallet (1988?) ble stedet fraflyttet og veien til Nesland ble vinterstengt.
Det var poståpneri på Auster Nesland med åpningstid i fiskesesongen januar-april fra 1. januar 1901 til 30. april 1922, og deretter brevhus i fiskesesongen fram til 1. november 1965. Nesland har den eneste gjenværende originale  vannmølla i Lofoten. Øst for Auster Nesland ligger flere jettegryter.
Nesland fikk strøm i 1903 og vei i 1958.
Ekstremværet Berit i november 2011 gjorde stor skade på de gamle bygningene på Auster Nesland. Også den kommunale veien mellom Nesland og Ytre Skjelfjord ble skadet av uværet.
I 2016 ble begge steinvorrene vernet av Riksantikvaren som en av de havnene som har vært viktige og sentrale for fiskerihistorie og sjøfartshistorie.
Australian Open 2017 – Singel kvinner

Singelturneringen for kvinner under Australian Open 2017 ble spilt fra 16. til 28. januar 2017.
M17 (Berlins sporvei)

Metrolinje M17 er en trikkelinje som er en del av Berlins sporvei. Den går fra Falkenberg i det østlige Berlin via Rhinstraße, Tierpark og Karlshorst til S-Bahnhof Schöneweide i bydelen Treptow. Den er en av tre tverrlinjer som krysser flere av trikkelinjene som går fra sentrum til de østlige delene av byen M4, M5, M6 og M8. Mellom Gehrensee straße og Schöneweide er det metrofrekvens, dvs. at det 24 timers trafikk og minst 10 minutters frekvens mellom kl. 0430 og 0030.
Moskva oblast

Geografi

Moskva oblast grenser til Tver oblast (N), Jaroslavl oblast (NØ), Vladimir oblast (Ø), Rjazan oblast (SØ), Tula oblast (S), Kaluga oblast (SV) og Smolensk oblast (V).
I Moskva oblast er det i alt 80 byer, hvorav de fleste har mellom 10 000 og 50 000 innbyggere. De tre største byene er Balasjikha (181 500), Khimki (180 000) og Podolsk (179 700), mens den minste byen er Vereja (4 957). Den eldste byen anses å være Volokolamsk som ble grunnlagt før 1135 (12 år før Moskva). De fleste byene fikk offisiell bystatus mellom 1938 og 1940. Den siste byen som fikk bystatus var Golitsyno i 2004.

Tidssone

Moskva oblast følger Moskvatid (MSK/MSD). Forskjellen til UTC er +0300 (MSK)/+0400 (MSD).
Geoff Bailey

Geoff Bailey er en britisk arkeolog og professor ved University of York i England. Hans forskningsinteresser inkluderer paleoøkonomi og kjøkkenmødding-arkeologi, samt prehistoriske kystlinjer og maritime miljøer benyttet av mennesker.
Studentsamfunnet i Volda

Studentsamfunnet i Volda ble stiftet i 1978 og har i dag det overordna ansvaret for å skaffe frivillige til Studenthuset Rokken. Studentsamfunnet samarbeider tett med ledergruppa på Rokken og drifter huset på kveldstid.
Biler 2

Filmens handling

Filmen er en oppfølger til Biler, og denne filmen tar den berømte racerbilføreren Lynet McQueen og den makeløse kranbilen Bill tar sitt vennskap til spennende nye steder. De reiser denne gangen internasjonalt for å konkurrere i det første Grand Prix VM for å avgjøre hvilken bil som er verdens raskeste.
På veien til mesterskapet møter de hindringer, omveier og lattervekkende overraskelser når Bill blir innblandet i et forbløffende eventyr med internasjonal spionasje. Bill slites mellom å hjelpe Lynet McQueen i det viktige billøpet, eller å utføre et topphemmelig spionoppdrag, og hans handlingsmettede reise leder ham ut på en eksplosiv biljakt gjennom gatene i Japan og Europa med vennene i hælene mens hele verden ser på. En ny og fargerik rollebesetning av raske biler medvirker, inkludert hemmelige agenter, truende skurker og internasjonale racerbil-konkurrenter.
Bråtesten 2017

Motbakkeløpet Bråtesten 2017 ble arrangert 20. september 2017, i Bymarka i Trondheim. Dette var den femte utgaven av Bråtesten.
Johan Bugge

Idrettskarriere

2015 ble et gjennombruddsår for Bugge. Han vant NM i motbakkeløp 2015, som var Skuggenatten Opp i Treungen, og i juli vant han EM i fjelløp 2015, som ble arrangert i Porto Moniz på Madeira i Portugal. Han vant bl.a. Fanaråken Opp, Mefjellet Opp, Hovlandsnuten Opp, Stornebbet Opp og Fløyen Opp, og vant til sammen 13 av 15 løp han deltok i fram til oktober. I norgescupen i motbakkeløp 2015 kom han på 3.-plass med 300 poeng.
Zora prespaensis

Utseende

Zora prespaensis er en middelsstor og forholdsvis kraftig edderkopp. Den er litt snarlik en liten og lys ulveedderkopp (Lycosidae), men øynenes plassering skiller den fra disse. De åtte øynene er ordnet i to rektangler, et mindre, fremre og et større, bakre som delvis overlapper det fremre. Beina er nokså kraftige, gjerne med ganske lange, mørke børster.

Levevis

Zora prespaensis er aktiv om dagen (dagslys), den lage ikke fangstnett,men jakter i det fri. De trives på skogbunnen mellom løvstrø, eller i lavvokst vegetasjon. 
Hunnene spinner en flat, hvit eggsekk av edderkoppsilke, legger eggene sine i den og stiller seg over den for å vokte den til eggene klekkes.

Utbredelse

Zora prespaensis finnes i Nord-Makedonia. Den er ikke registrert i Norge.
Moorgate stasjon

Undergrunn

Undergrunnsstasjonen betjener linjene Circle, Hammersmith & City, Metropolitan og Northern. Den ligger i kollektivsone 1, og utgjør den eldste delen av stasjonskomplekset. Daværende Metropolitan Railway åpnet stasjonen i 1865 som en del av den østre forlengelsen av den originale undergrunnsstrekningen mellom Paddington og Farringdon.

Jernbane

Moorgate er Great Northern-linjens endestasjon. Togene kommer inn gjennom dype tunneler via en rute som tidligere ble brukt av undergrunnsbanen. Frem til våren 2009 ble Moorgate også betjent av tog fra St. Pancras, men denne ruten ble avsluttet permanent i forbindelse med ombyggingen av Farringdon stasjon.
Black Hole Sun

Innspilling

Sangen ble skrevet av Chris Cornell. Cornell har sagt at han skrev sangen på cirka 15 minutter. Cornell fikk ideen til sangen mens han brukte en Leslie-høyttaler. Kim Thayil sa at Leslie-høyttaler var perfekt for sangen, som er veldig «Beatlesaktig» og har en særegen lyd. «Black Hole Sun» ble skrevet i Drop D-gitarstemming.

Tekst

Teksten er ifølge Cornell en lek med ord, og at den hverken kan eller skal tas bokstavelig. Han har også kalt det for en trist sang, og synes det er latterlig at mange mener at den er positivt ladet.

Konsertversjoner

Vokalist Chris Cornell pleier å spille sangen akustisk under konserter. Han spilte sangen på Live Earth. Audioslave pleide også på spille den under konserter og de spilte sangen under Live 8.
Bessaker

Bessaker er en bygd i Roan kommune nord i Trøndelag fylke. Stedet har rundt 200 innbyggere, barnehage, skole, nærbutikk, kro, treningssenter, dyreklinikk, og et aktivt foreningsliv. Bessaker var tidligere fast anløpssted for Hurtigruten. Fremdeles anløper Hurtigruten ved spesielle anledninger, som under Fiskefestivalen som arrangeres hver sommer. Bessaker er også kjent for fiskeferie, dykking, den gamle gjestfriheten og uberørt natur. Stedet ligger ved skipsleia ut mot havet, men beskyttet fra storhavet av øyer, holmer og skjær. Mulighetene for naturopplevelser er mange.
Sommeren 2007 og 2008 ble Bessakerfjellet vindpark bygget av TrønderEnergi på Bessakerfjellet. Parken har 25 vindmøller og er dermed Norges nest største vindpark.
Bessaker har vært en del av prosjektet Optimistbygd. «Nettverk for optimistbygder» var et samarbeid mellom Fylkesmannen i Sør-Trøndelag, Sør-Trøndelag fylkeskommune og seks lokalsamfunn i fem kommuner i Sør-Trøndelag, der det er et stort engasjement for å forme framtiden sin selv.
Bessaker havn på Løaholmen, er en stor næringssatsing i Roan kommune. Når prosjektet står ferdig iløpet av 2011, vil det i sjøarealet på den ene siden være dypvannskai, og på andre siden marina-og småbåtanlegg i et skjermet basseng. I forbindelse med dette, bygges det gang- og sykkelveg langs Fv15 fra krysset ved Bessaker sentrum til Bjørgan.
Kincardineshire

Kincardineshire, også kjent som County of Kincardine eller The Mearns var et grevskap i Skottland. Det grenset mot Aberdeenshire i nord og vest, og mot Angus i sør. Området er nå et stattholderskap.
Grevskapet hadde navn etter administrasjonsbyen Kincardine. Mange har feilaktig trodd at det opprinnelige administrasjonsstedet var Kincardine O Neil, men den landsbyen lå i grevskapet Aberdeen. Kincardine opphørte å eksistere i middelalderen, og det eneste synlige spor etter byen er ruinen av festningen Kincardine Castle, rundt 3 km nordøst for Fettercairn. I 1296 skrev kong Johan Balliol et brev om overgivelse fra festningen til Edvard I av England etter kortvarig stridigheter som markerte begynnelsen på den langvarige skotske uavhengighetskrig.
Fra 1600 ble grevskapet administrert fra Stonehavne Tolbooth. Stonehaven ble ny grevskapsby. Den var en av fire burghs i Kincardineshire; de andre var Banchory, Inverbervie og Laurencekirk. Grevskapet strakte seg til Hill of Fare nord for elven Dee, men i 1891 ble den kongelige burgh Torry ved sørbredden av Dee lagt inn under Aberdeen. Grevskapet mistet sin administrative status i 1975. Området Nigg i nord ble en del av byen Aberdeen, og det gjenværende ble en del av distriktet Kincardine og Deeside i Grampian. Regionen ble delt inn i enhetlige myndigheter i 1996, og distriktet ble da en del av Aberdeenshire.
Elsick Mounth er en forhistorisk sti eller gangvei som krysset Grampian-fjellene. Den ble nyttet av de kaledonske stammene foruten også av den romerske hæren i deres invasjon av det skotske høylandet.
Gullan Bornemark

Radiodebut som 90-åring

Sommeren 2017 var hun en av Sveriges Radios «sommarpratare». Serien «Sommarpraten» er en sommertradisjon i svensk radio, der kjente svensker blir invitert til å lage et timeslangt program der de kåserer om sitt liv og sine erfaringer, og spiller selvvalgt musikk. Etter at kåseriet var sendt, skrev Expressens anmelder at Bornemark som nittiåring hadde gjort en «genomproffsig debut» som plateprater i radioen, og videre at  
«(n)u gjorde hon ett debutprogram med total närvarokänsla, genomarbetat i varenda detalj, musikaliskt och mänskligt.
Det tog, tacksamt nog i "Sommar"-formatet, avstamp i hennes kärlek till musik. Hon satt vid flygeln, sjöng och spelade när det passade in i berättelsen. Efter ett tag förlät jag henne de alltför käcka barnvisorna. Hon tycktes faktiskt ha hittat meningen med livet.
Gullan Bornemark framstod som en genuint lycklig människa. Eller kanske snarare en som förstått sig på att leva. Som 17-åring hittade hon mannen i sitt liv, maken Valter, som stöttade henne i vått och torrt. Hon kunde satsa fullt ut på sin karriär, med visor och musiklek för barn.».

Liv og virke

Gullan Bornemark vokste opp i Härnösand i Västernorrlands län. Hun studerte ved musikkhøyskolen i Stockholm. I 1952 startet hun den musikalske barnehagen Blåklockan i Malmö og arbeidet samtidig som kirkemusiker. I 1962 spilte hun for første gang inn visene og sanglekene sine, sammen med sine egne barn, på debut-LP-en Gubben i lådan. Innspillingene ble svært populære og særlig spredt gjennom opptredener i svensk radio og også fjernsyn. Hun skrev også sanger om blant annet trafikksikkerhet for den svenske barne-TV-serien Anita och Televinken. Gullan Bornemark gjennomførte i tillegg omfattende turnéer i Sverige og Norge, med viseprogram for skolebarn og andre. 
Barnetimeonkelen Helge Sverre Nesheim oversatte flere av de enkle, iørefallende sangene til Gullan Bornemark til norsk. Han spilte dem inn sammen med dukkespilleren Birgit Strøm i 1969 under tittelen Troll i eske. Enkelte av disse visene er fremdeles i bruk i barnehager og småskolen i Norge, deriblant «Trollet i esken» (også kjent som «Hokus og Pokus» på norsk; svensk originaltittel «Gubben i lådan») og «Hvalpen min» («Skojiga valpen»). Visene er ellers oversatt til finsk  og engelsk. 
Den norske teksten til Gubben i lådan lyder:
Hokus og Pokus,
hei filiokus,
troll ned i esken sover du?
Nå skal vi trolle
kaffe og bolle,
hei filiokus, kom fram! Tjohei!
Gullan Bornemark opptrådte også en periode som fotomodell, særlig i rollen som «husmor», i svensk reklame på 1960- og 1970-tallet.
Cubas kvinnelandslag i håndball

Cubas kvinnelandslag i håndball er landslaget til Cuba innen kvinnehåndball. Det spiller i internasjonale håndballturneringer
Landslaget har deltatt i Håndball-VM for kvinner i 1999 og 2011.
Elskede Sputnik

Elskede Sputnik (スプートニクの恋人 – Spūtoniku no koibito) er en roman av Haruki Murakami, utgitt i Japan i 1999. Romanen ble utgitt på norsk på Pax Forlag i 2010, oversatt av Magne Tørring.

Handling og temaer

Romanen beskriver et trekantdrama mellom jeg-fortelleren K, en ung jente som ønsker å bli forfatter, Sumire, og en eldre kvinne, Miu. K elsker Sumire, Sumire elsker Miu og Miu kan ikke elske noen. Viktige temaer i romanen er ensomhet, forstillelse og vanskelighetene med å i det hele tatt bli virkelig kjent med andre mennesker.
Troppene til EM i fotball 2012

Troppene til EM i fotball 2012 er en liste over samtlige spillere som deltok i Fotball-EM 2012 i Polen og Ukraina. Turneringen starter 8. juni 2012, og finalen blir holdt 1. juli, i Kiev.
Galileo Regio

Galileo Regio er en stor, mørk overflateformasjon på Jupiter-månen Ganymedes.
I motsetning til det første inntrykket er Galileo Regio ikke et nedslagskrater, men en region med mørkt materiale fra antikken som har blitt brutt i stykker av tektonikk og som nå er omgitt av yngre, lysere materialer som har strømmet opp fra Ganymedes' indre. Området antas å være ca. 4 milliarder år gammelt og er kraterbelagt.
Galileo Regio grenser i sør til Uruk Sulcus-regionen som ligger mellom den og Marius Regio. Innenfor selve Galileo Regio ligger Memphis Facula.
Brownsville gasskraftverk

Brownsville gasskraftverk er et gasskraftverk i delstaten Tennessee i USA. Anlegget har en installert produksjonskapasitet på 460 MW, fordelt på 4 like store blokker/turbiner.
Anlegget ble påbegynt omkring 1995 og stod ferdig i 1999. Brenselkilden er naturgass. Operatør er selskapet Tennessee Valley Authority.
Verdenscupen i alpint 2012/13

Val Gardena / Alta Badia

Fredag 14.12 Super-G Val Gardema, lørdag 15 Utfor Val Gardena og søndag 15 Storslalåm Alta Badia

Val-d’Isère / Courchevel

Fredag kjører kvinnene utfor i Val-d’Isère mens de lørdag kjører Super-G. Søndag kjører de storslalåm i Courchevel.
Aulostyrax

Utseende

Middelsstore (10 - 12 millimeter), avlange og slanke, ganske flate, rødbrune eller svarte bladbiller. Antennene er noe lengre enn som hode + pronotum med 11 ledd, ganske tynne. Hodet har en tynn, forlenget "snute" mellom antennefestene. Pronotum er firkantet, dekkvingene jevnbrede, med 8 rader av grove punkter, uten opphøyde lengderibber. Beina er temmelig korte.

Levevis

Både larver og voksne lever på planter og eter fra dem. Artene lever på palmer.

Utbredelse

Slekten er endemisk for Salomonøyene.
Kompersjon

Kompersjon (fra engelsk compersion) eller lykkemedfølelse er lykkefølelse som oppstår når en person opplever glede i sin kjærestes glede/ lykke/nytelse med et annet menneske. Det er en form for empati, gleden over at en elsket opplever noe godt i sitt liv. Dette er et emosjonelt fenomen, i tillegg kan seksuell lykkemedfølelse (medtenning) forekomme. Dette er erotisk opphisselse som oppstår ved at partneren opphisses. Fordi denne `tenningen` er spesifikt tilknyttet partneren, må den skilles fra voyeurisme, mer generell erotisk opphisselse som eventuelt oppstår ved å se en annen person, eller personer i seksuell aktivitet.
Definisjonen på kompersjon blir ofte feilaktig omtalt som "det motsatte av sjalusi", med begrepet sjalusi eksplisitt brukt for å beskrive ens smerte i forhold til en elskers positive erfaringer med en annen. Men ulike former for sjalusi, inkludert frykt for at et forhold skal gå i stykker, kan fremdeles eksistere sammen med følelsen av kompersjon. Dette paradokset antyder at kompersjon er mer komplisert enn bare å være det motsatte av sjalusi, og at det er mer trolig det er en egen mental tilstand.
Å føle kompersjon (lykkemedfølelse) for første gang, er noen ganger beskrevet som skremmende og desorienterende fordi det løper i motsatt retning av den sjalusien de fleste kulturer forventer at man skal føle i slike situasjoner.
Uttrykket "Compersion" ble opprinnelig skapt av bofellesskapet Kerista som praktiserte flertrofasthet(polyfidelity), og er en av de grunnleggende verdier i polyamori. Begrepet lykkemedfølelse er foreslått brukt i stedet for kompersjon.
Etos

Individuell etos

En persons etos kan referere til en beskrivelse av karakter eller personlighet. «Å ha en sterk etos» kan brukes for en person av høy moralsk holdning, med et bevisst forhold til etikk. Det kan også brukes om en personlighet som har «utstråling» i form av trygghet og ro.

En organisasjons etos

En organisasjons etos vil gjerne referere til en kultur eller et særpreg ved organisasjonen. En god skole vil for eksempel gjerne ha «en god etos for læring». Dette blir i organisasjonsteori ofte knyttet til det å være «en lærende organisasjon». 
Organisasjoner som er avhengig av kunder, eller et positivt publikum, kobler gjerne merkevarebyggingen til bygging av etos i betydningen rettskaffenhet, eller enkelt sagt «å ha et godt rykte». Samfunnsengasjement, strategisk valg av sponsorobjekt og andre reklamekampanjer er tiltak som kan bygge en positiv etos utad. I denne sammenheng dreier samfunnsutviklingen i at kulturelle og veldedige organisasjoner kan bidra
Hamtramck

Kultur

Hamtramck blomstret fra 1910 til 1920 da tusenvis av immigranter fra Europa, og spesielt Polen ble tiltrukket av den voksende bilindustrien. Byen har senere blitt mer etnisk mangfoldig men mange familier, gatenavn og bedrifter bærer fortsatt preg av byen polske immigranter. En senere undersøkelse fant at det ble snakket 26 forskjellig morsmål blant skolebarn i Hamtramck. Byens motto er "A League of Nations".
Byen tiltrekker seg mange artister og kunstnere fra Detroitområdet.

Økonomi

General Motors Detroit/Hamtramckfabrikk, er en av bilprodusentens hovedfabrikker, og lager Cadillac DTS og Buick Lucerne. GM har erklært at de vil begynne å produsere den ny hybridbilen Chevrolet Volt på fabrikken i 2010.
Polish Art Center på 9539 Joseph Campau Street, er en lokal institusjon i Hamtramck hvor man kan finne polske kunstgjennstander, bøker, mat samt kunst fra andre steder i Europa. Senteret har en uvanlig samling med plakater fra kommunistidens Polen.
Kjøttproduktprodusenten Kowalski Sausage Co. holder til på 2270 Holbrook Street.
Rosalba Carriera

Liv og virke

Faren oppmuntret tidlig Carriera til å utvikle sitt talent. Den første læreren var Giuseppe Diamantini, senere studerte hun ved Accademia di San Lucca i Lazzaro og deretter hos  Antonio Balestra i Venezia.
I tidlige år skapte Carriera hovedsakelig miniatyrmalerier, men på oppfordring fra maleren Christian Cole gikk hun over fra olje- til pastellmaleri, og fant med det sin stil. Feiret og beundret reiste Carriera reiste som en velsett gjest i mange europeiske fyrstehoff. I 1720/21 var hun i Paris, 1723 i Modena, 1730 i Wien.
Etter at søsteren Giovanna  døde i 1737 og moren året etter, var Carriera så fortvilet at hun ikke klarte å arbeide. Først etter intense overtalelsesforsøk tok hun opp igjen arbeidet. Begynnende problemer med øynene gjorde malerarbeidet stadig mer vanskelig og tross smertefulle operasjoner ble hun fullstendig blind. Den eneste overlevende søsteren tok seg av henne de elleve tragiske årene hun hadde igjen å leve, «i den mørkeste, svarteste natt», som hun selv uttrykte det.
Carrieras portretter er svært raffinerte og flatterende, nesten alltid i halvfigur med kroppen delvis bortvendt og hodet vendt mot betrakteren. Hun hadde uvanlig evne til å framstille teksturer og mønstre med en naturtro gjengivelse av tekstiler, gyllent flettverk, snorer, pelsverk, hår og hud, en evne som var etterspurt hos de rike og innflytelsesrike kundene som ønsket å vise fram sin overdådige, materielle livsstil på best mulig måte.
Bildene hennes finnes i Dresden, Venezia, Wien, München og Paris.
Contact Peak

Contact Peak er et markant fjell, 1 005 moh., som er den sørøstligste toppen på Pourquoi Pas Island, utenfor vestkysten av Antarktishalvøya. Det ble oppdaget og grovt kartlagt i 1909 av en fransk antarktisekspedisjon under ledelse av Jean-Baptiste Charcot. Det ble kartlagt i 1936 av British Graham Land Expedition og på nytt i 1948 av Falkland Islands Dependencies Survey (FIDS). Det fikk dette navnet fra FIDS fordi toppen markerer stedet der bergarter av granitt er i kontakt med vulkanske bergarter, et skille som er tydelig fra stor avstand.
Colón (Panama)

Historie

Flere byer ble grunnlagt i området i den spanske kolonitida, deriblant Nombre de Dios og Portobello, men i tur og orden ødelagt av pirater. I 1850 grunnla amerikanerne byen som den atlantiske endestasjonen for jernbanen over Panamaeidet. I denne perioden økte trafikket over eidet sterkt på grunn av gullrushet i California. Gullgraverne fant veien via Panama tryggere og lettere enn å krysse USA.
I perioder ble byen av det den amerikanske kolonien kalt Aspinwall, mens de spansktalende kalte byen Colón, den spanske formen for Columbus. Som følge av jernbanebyggingen ble det anlagt en molo fra byen på øya Manzanillo til fastlandet, og grøfting ble foretatt i den vannsyke jorda for å kunne bygge større bygninger.
Mye av byen brant under en borgerkrig i Colombia, som Panama var en del av, i 1885, og en ny storbrann raste i 1915. I 1948 ble den sørøstre delen av øya Manzanillo erklært som en frihandelssone, og sonen har siden blitt utvidet.
Mens Colón hadde sin økonomiske blomstring, hadde byen nattklubber, kabareter og kinoer. Byens borgere var stolte av byen, av den pent vedlikeholdte byen og de mange fremstående menneskene fra byen. Politisk uro på 1960-tallet innledet imidlertid et forfall, som ble forsterket under diktaturene til Omar Torrijos Herrera og Manuel Noriega mellom 1968 og 1989.
I de senere årene har arbeidsløsheten ligget rundt 40 %, og andelen fattige er enda høyere. Narkotikamisbruk og fattigdom har bidratt til høy kriminalitet og vold, noe som flere panamanske regjeringer ikke har klart å redusere.